En lille dreng er blevet kvæstet på en båd i Limfjorden.

Søværnets Operative Kommando har fredag formiddag sendt en redningshelikopter ud for at redde en tilskadekommen, 2-årig dreng. Drengen er angiveligt kommet til skade med hovedet, og SOK har indledt en redningsaktion, hvor en helikopter skal fragte drengen til Aalborg Sygehus. -Det er svært at vurdere, hvor slemt det er, så nu kommer drengen på sygehuset, siger Kenneth Nielsen, der er presseofficer i Søværnets Operative Kommando. Det er endnu uvist, hvad der nøjagtigt er sket på båden. Uheldet er sket ved Nibe bredning.